钦定古今图书集成/理学汇编/学行典/第269卷 > 莎衣道人
## 钦定古今图书集成/理学汇编/学行典/第269卷 > 莎衣道人

按《宋史莎衣道人传》：“道人姓何氏，淮阳军胊山人。祖
执礼，仕至朝议大夫。道人避乱渡江，尝举进士不中，
绍兴末来平江。一日自外归，倏若狂者，身衣白襕，昼
丐食于市，夜止天庆观，久之衣益敝，以莎缉之。尝游
妙严寺，临池见影，豁然大悟，人无贵贱，问休咎，罔不
奇中。会有瘵者乞医，命持一草去，旬日而愈，众翕然”
传莎草可以愈疾，求而不得者或遂不起，由是远近
异之。孝宗一夕梦莎衣人跣哭来吊者，讯之，曰：“苏人
也。”诘其故，不肯言。帝寤，以语内侍。会后及太子薨，帝
哀泣，内侍进前勉释，并道前梦。帝迺矍然，因遣使召
之，不至。帝念恢复大计，累岁未有所属，后位虚久，乃
焚香默言：“何诚能仙，顾必知朕意。”遂遣中官致贽，不
言所以。道人见之，掉首，吴音曰：“有中国即有外国，有
日即有月，不须问。”趣之去。使者归奏，帝甚异之，遂赐
号通神先生。为筑庵观中，赐衣数袭，皆不受。好事者
强邀入庵，大笑而出。复于故处，众日以珍馔饷之，每
食于通衢，逮饱即去。帝岁命内侍即其居设十道斋，
合云水之士，施予优普。一岁，偶逾期，众咸讶而请。道
人亟起于卧，摇手瞬目而招之曰：“亟来，亟来！”是日，内
侍至平望，众益服其神。光宗即位，召之，又不至。庆元
六年卒。